אימאן חליף

אימאן חליף (בערבית: إيمان خليف; נולדה ב-2 במאי 1999) היא מתאגרפת אלג'יראית, זוכת מדליית זהב אולימפית באולימפיאדת פריז בשנת 2024. ייצגה את אלג'יריה גם באולימפיאדת טוקיו שלוש שנים קודם לכן.

== ראשית חייה ==
חליף גדלה בכפר במחוז טיארט בצפון מערב אלג'יריה. לפני שהחלה להתמקצע באגרוף ניסתה גם ענפי ספורט אחרים. בשנים הראשונות נאלצה לנסוע לכפר שכן כדי להשתתף באימונים, ומכרה גרוטאות מתכת כדי לממן את דמי הנסיעה באוטובוס<ref name="Ayisi-2024"></ref>. סיפרה בראיון שבתחילה אביה לא איפשר לה להתאגרף כיוון ש"לא תמך באגרוף לבנות".<ref name="BBC Sport-2024"></ref>

== קריירה ==
ב-2018 השתתפה לראשונה באליפות העולם באיגרוף לנשים וסיימה במקום ה-17, לאחר שהודחה בסיבוב הראשון על ידי המתאגרפת הקזחית קרינה איברגימובה.<ref></ref> שנה לאחר מכן היא סיימה במקום ה-33 לאחר שהודחה בסיבוב הראשון על ידי הסרבית נטליה שדרינה.<ref name="Ayisi-2024" /><ref></ref>

באולימפיאדת טוקיו ייצגה חליף את אלג'יריה במקצה משקל קל לנשים, והובסה על ידי קלי הרינגטון מאירלנד ברבע הגמר.<ref></ref>

באליפות העולם באיגרוף לנשים 2022 הייתה חליף המתאגרפת האלג'יראית הראשונה שהגיעה לגמר, לאחר ניצחון על צ'לסי היינן ההולנדית.<ref name=":0"></ref> בגמר עצמו היא הובסה על ידי איימי ברודהרסט מאירלנד, וזכתה לתואר סגנית אלופת העולם.<ref name=":0" /> באותה שנה היא זכתה בהישגים נוספים וקיבלה מדליות זהב במשחקי הים התיכון<ref></ref> ובאליפות אפריקה באגרוף חובבים.<ref></ref>
במרץ 2023 נפסלה חליף על ידי איגוד האגרוף הבין-לאומי (IBA) מאליפות העולם בטענה שאינה עומדת בקריטריונים, אך בלא שצוין באיזה קריטריונים. הפסילה נעשתה על רקע האשמות של איגוד האגרוף הבינלאומי שמנוהל בראשות רוסיה, לפיהן חליף נכשלה במבחני אימות מגדרי.<ref name=":2"></ref> הפסילה התרחשה שלושה ימים לאחר שחליף ניצחה את אזליה אמינבה, מתאגרפת רוסיה שהייתה עד אז ללא הפסד.<ref name=":2" /> פסילתה של חליף החזירה את מעמדה הבלתי מנוצח של המתאגרפת הרוסיה.<ref name=":2" /> לטענת נשיא איגוד האגרוף אומאר קרבלב נמצא בבדיקות DNA כי היא נושאת כרומוזומי XY, אך האיגוד לא חשף את אופן הבדיקה.<ref name="Euronews-2024"></ref> חליף הגישה ערעור על ההחלטה בית הדין לבוררות בספורט אך בהמשך משכה את עתירתה.<ref name="BBC Sport-2024" />חליף בקרב הגמר במשקל בינוני לנשים במשחקים הערביים 2023ביולי 2023, ארבעה חודשים לאחר פסילתה מאליפות העולם, ייצגה חליף את אלג'יריה במשחקים הערביים וזכתה במדליית זהב במקצה המשקל הבינוני לנשים.<ref></ref>

=== אולימפיאדת פריז ===
ביוני 2023, בעקבות אי סדרים ומקרי שחיתות, נשלל המעמד של איגוד האגרוף הבין-לאומי באולימפיאדה.<ref></ref> כתוצאה מכך, את תחרויות האגרוף באולימפיאדת פריז ארגנה יחידת האגרוף של הוועד האולימפי הבין-לאומי, שאישרה את השתתפותה של חליף בתחרות בפריז<ref name="Ingle-2024"></ref>, ואישרה שהיא עומדת בכל התנאים והתקנות הרפואיות הנדרשות לאירוע.<ref name=":1" />

בסיבוב השני בתחרות האגרוף במשקל עד 66 ק"ג לנשים ניצחה חליף את אנג'לה קאריני האיטלקית תוך 46 שניות. קאריני טענה כי הקרב לא היה הוגן וכי מעולם לא ספגה מכות בעוצמה דומה.<ref></ref> טענותיה עוררו גל תגובות חריפות שהטילו ספק במין של חליף.<ref></ref> מבצע ההשפעה הרוסי דופלגנגר, הכולל רשת בוטים בת 30,000 משתמשים, ניצל את האירוע כדי להטיל ספק בזהותה המגדרית של חליף ולפגוע בתדמיתה של אולימפיאדת פריז.<ref></ref> הוועד האולימפי האלג'יראי (COA) יצא להגנתה של חליף, והצהיר כי ננקטו כל האמצעים הנדרשים כדי להגן על חליף ועל זכותה להתחרות באולימפיאדה.<ref name="BBC Sport-2024" /> ברבע הגמר ניצחה חליף את לוקה האמורי ההונגריה בתום 3 סיבובים<ref></ref> והעפילה לחצי הגמר בו התמודדה מול התאילנדית ג'נג'ם סואנפנג, ניצחה שוב בנקודות, והבטיחה את מקומה בקרב הגמר בו התמודדה מול המתאגרפת הסינית יאנג ליו.<ref></ref> גם בגמר ניצחה בנקודות וזכתה במדליית הזהב, לאחר 0–5 בהחלטת השופטים.

== קישורים חיצוניים ==

* 
* 
* 

== הערות שוליים ==

קטגוריה:ספורטאיות אולימפיות
קטגוריה:ספורטאיות אלג'יראיות
קטגוריה:מתאגרפות
קטגוריה:משתתפי אולימפיאדת פריז (2024)
קטגוריה:נושאי דגל אלג'יריה באולימפיאדה
קטגוריה:ילידי 1999